แรงขายกลุ่มเทคโนโลยีฉุดตลาดหุ้นยุโรปปิดลบ
ตลาดหุ้นยุโรปปิดลบเมื่อคืนนี้ (17 ส.ค.) เนื่องจากนักลงทุนเทขายหุ้นกลุ่มเทคโนโลยี นอกจากนี้ ตลาดยังได้รับแรงกดดันจากการที่นักลงทุนชะลอการซื้อขาย ก่อนที่ธนาคารกลางสหรัฐ (เฟด) จะเปิดเผยรายงานการประชุมประจำเดือนก.ค.
18 ส.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวลง 0.8% ปิด (17 ส.ค.) ที่ 340.47 จุด, ดัชนี CAC-40 ตลาดหุ้นฝรั่งเศสปิดที่ 4,417.68 จุด ลดลง 42.76 จุด หรือ 0.96%, ดัชนี DAX ตลาดหุ้นเยอรมันปิดที่ 10,537.67 จุด ลดลง 138.98 จุด หรือ 1.30% และดัชนี FTSE 100 ตลาดหุ้นลอนดอนปิดที่ 6,859.15 จุด ลดลง 34.77 จุด หรือ 0.50%
หุ้นกลุ่มเทคโนโลยีร่วงลง นำโดยหุ้นเอเอสเอ็มแอล ผู้ผลิตชิพรายใหญ่สัญชาติเนเธอร์แลนด์ ร่วงลง 4.9% หลังจากบริษัทอินเทล คอร์ป ประกาศยกเลิกการใช้เทคโนโลยี Lithography ที่ผลิตโดยเอเอสเอ็มแอล, หุ้นคาร์ลสเบิร์กร่วงลง 5.2% หลังจากบริษัทเปิดเผยยอดขายช่วงครึ่งปีแรกลดลงสู่ระดับ 3.124 หมื่นล้านโครน ซึ่งต่ำกว่าที่นักวิเคราะห์คาดการณ์ไว้ที่ 3.156 หมื่นล้านโครน และหุ้นเอบีเอ็น อัมโร ธนาคารรายใหญ่ของเนเธอร์แลนด์ ปรับตัวขึ้น 2.5% หลังจากธนาคารเปิดเผยผลประกอบการที่ดีเกินคาด พร้อมกับประกาศแผนลดต้นทุน